O‘zbekistonda 18 turdagi ma’lumot va hujjatning aholi hamda tadbirkorlardan talab qilinishi bekor qilinadi

Shavkat Mirziyoyevning “Aholi va tadbirkorlik subyektlariga davlat xizmatlaridan foydalanishda yanada qulay sharoitlar yaratish, bu borada byurokratik to‘siqlarni qisqartirish bo‘yicha qo‘shimcha chora-tadbirlar to‘g‘risida”gi farmoni qabul qilindi. Bu haqda Adliya vazirligi xabar qilmoqda.
Farmon bilan 2021-yil 1-iyundan davlat xizmatlari ko‘rsatish va ortiqcha tartib-tamoyillarni qisqartirish bo‘yicha quyidagi yengilliklar yaratilmoqda:
Notarial harakatlarni amalga oshirishda FHDYo bilan bog‘liq barcha ma’lumotlar fuqarolardan talab qilinmasdan elektron tizim orqali olinadi.
Tadbirkorlik subyekti bo‘lgan yuridik shaxslarning vakiliga davlat xizmatlaridan foydalanish uchun yig‘im va davlat bojini naqd pul shaklida to‘lashga ruxsat berildi.
Shuningdek, xorijiy tijorat tashkilotlarining O‘zbekistondagi vakolatxonasi xodimini akkreditatsiya qilishda OITS kasalligi yo‘qligi to‘g‘risidagi sertifikatni talab qilish amaliyoti bekor qilindi.
QR-kod (matrik shtrixli kod) orqali berilgan hujjatlar bo‘yicha ularning dublikatlarini berish tartibi bekor qilindi. Endilikda ushbu hujjatlarning dublikatini YaIDXP orqali bepul olish mumkin.
450 dan ortiq qonun hujjatida belgilangan 18 turdagi ma’lumot va hujjatlarning aholi hamda tadbirkorlardan talab qilinishi bekor qilindi, ushbu hujjatlar vakolatli davlat organi tomonidan “Elektron hukumat” platformasi orqali olinadi.
18 turdagi ma’lumotlarni va hujjatlarni idoralararo integratsiyalashuv platformasidan foydalangan holda “Elektron hukumat” tizimi orqali berish yo‘lga qo‘yiladi. Natijada aholining idorama-idora sarson bo‘lib yurishining oldi olinadi.
Bundan avval O‘zbekistonda qasddan odam o‘ldirganlik uchun javobgarlikka tortish yoshi uzaytirilishi, O‘zbekistonda yer uchastkalari bo‘yicha qonunbuzarliklar haqida xabar bergan fuqarolarga pul mukofoti berilishi hamda Adliya vazirligi jamoat joylarida tibbiy niqobsiz yurganlik uchun jarima borligini eslatib o‘tgani haqida xabar berilgandi.